BIVŠA predsjednica Povjerenstva, Dalija Orešković, gostovala je kod Stankovića u Nedjeljom u 2, a pred kraj emisije oštro je progovorila o predsjednici.

"Kako ocjenjujete njezin mandat? Kako biste je ocijenili kao političarku?", pitao je Stanković.

"Nula", kratko i jasno je rekla Dalija Orešković.

Umjetne trepavice ili je potkapacitirana

"Ništa. Ajmo ovako: koja je njezina osnovna uloga? Brinuti o usklađenom djelovanju državne vlasti. Ja ne znam je li to zbog umjetnih trepavica ili zbog toga što je potkapacitirana za funkciju koju obavlja, ali meni se čini da njoj nešto magli pogled na stvarno stanje u državi, u smislu kako njezini građani žive", objasnila je Orešković te dodala kako bi kad vidi neprimjerene stvari kao predsjednica morala na njih odreagirati.

"Npr. prošli tjedan obilježila je masovna pojava žena koje su progovorile o kiretaži. Ja nisam čula da je predsjednica rekla o tome i jednu jedinu riječ. Kad su joj se djeca požalila da nemaju dvoranu, ona im je rekla da imaju livadu", rekla je Orešković.

Tekst se nastavlja ispod oglasa

O brendiranju i Kolindi u Rusiji

"Događaji u Rusiji ponijeli su sve nas, ali mislim da to brendiranje ne treba asocirati uz slike nekontroliranog padanja u zagrljaj bilo koga tko se našao oko nje pa grljenja pehara pobjedničke ekipe koja nije njena. Također mislim da se brendiranje ne može svesti na nogometne uspjehe. Kao ni što se ne može svesti na osobu koja, kad pogledamo neku od krupnih korupcijskih afera i ljude koji baš i ne slijede slovo zakona, izravno je ili neizravno u jednom do dva koraka vezana s njima. Tu mislim da Bandića, Mamića, Brkića....", smatra Orešković.

"Također, nije dobro da se brendiranjem bavi osoba koja si vrlo često dopušta slikanje i naslikavanje s hrvatskom zastavom na kojoj je grb na kojemu je prvo polje obojeno bijelom bojom", prokomentirala je predsjednicu Dalija Orešković.